钦定古今图书集成/理学汇编/学行典/第258卷 > 汉阴丈人
## 钦定古今图书集成/理学汇编/学行典/第258卷 > 汉阴丈人

按《高士传》：“汉阴丈人者，楚人也，子贡适楚，过汉阴，见
丈人为圃，入井抱瓮而灌，用力甚多而见功寡。子贡
曰：‘有机于此，后重前轻，挈水若抽，其名为槔，用力寡
而见功多’。丈人作色而笑曰：‘闻之吾师，有机械者必
有机事，有机事者必有机心，机心存于胸中则纯白
不备，纯白不备则神生不定，神生不定者，道之所不
载也。吾非不知，羞而不为也’。”子贡愕然惭，俯而不对。
有闲，丈人曰：“子奚为者耶？”曰：“孔丘之徒也。”丈人曰：“子
非夫博学以拟圣智，独弦歌以卖声名于天下者乎？
汝方将忘汝神气，堕汝形骸，而何暇治天下乎？子往
矣，勿妨吾事。”子贡卑陬失色，须须然不自得，行三十
里而后愈。